หุ้นยุโรปเปิดตลาดร่วงลง จากข่าวกรีซอาจเลื่อนชำระหนี้ IMF
ตลาดหุ้นยุโรปเปิดตลาดร่วงลงในวันนี้ หลังจากมีรายงานว่า กรีซวางแผนที่จะเลื่อนการชำระเงินคืนหนี้ให้กับกองทุนการเงินระหว่างประเทศ (IMF)
5 มิ.ย. 2558

สำนักข่าวอินโฟเควสท์ รายงานตลาดหุ้นยุโรปเปิดตลาดร่วงลงในวันนี้ หลังจากมีรายงานว่า กรีซวางแผนที่จะเลื่อนการชำระเงินคืนหนี้ให้กับกองทุนการเงินระหว่างประเทศ (IMF)
ดัชนี STOXX Europe 600 ร่วงลง 0.75% แตะที่ 389.71 จุด เมื่อเวลา 09.10 น.ตามเวลาลอนดอน
ดัชนี DAX ตลาดหุ้นเยอรมันเปิดที่ 11,241.43 จุด ลดลง 99.17 จุด หรือ -0.87% และดัชนี CAC-40 ตลาดหุ้นฝรั่งเศสเปิดที่ 4,951.80 จุด ลดลง 35.33 จุด หรือ -0.71%
ตลาดหุ้นยุโรปร่วงลงหลังจาก IMF ระบุว่า กรีซวางแผนจะเลื่อนการชำระเงินคืนหนี้สินตามกำหนด 4 งวดในเดือนมิ.ย. เป็นการชำระรวมงวดเดียวจำนวน 1.5 พันล้านดอลลาร์ในวันที่ 30 มิ.ย.
ทางด้านธนาคารกลางกรีซระบุว่า รัฐบาลกรีซได้ยื่นคำร้องอย่างเป็นทางการต่อ IMF เพื่อขอเลื่อนการชำระหนี้งวดเดือนมิ.ย.
ทั้งนี้ กรีซมีกำหนดต้องชำระคืนเงินกู้ 4 งวดแก่ IMF ในเดือนมิ.ย. โดยงวดแรกในวันที่ 5 มิ.ย., งวดสองวันที่ 12 มิ.ย. งวดสามในวันที่ 16 มิ.ย. และงวดสุดท้ายสำหรับเดือนนี้ในวันที่ 19 มิ.ย.
ด้านหุ้นไอจี กรุ๊ป ร่วงลง 1.9% ส่วนหุ้นโวดาโฟนปรับขึ้น 1.3%